《送男存心如燕二月二十五日夜走笔古体 其二》
元代·方回

大物既归周，裸士来殷商。夷齐与箕微，均为识三纲。

我所领小与，可容久徜徉。亦欲拾之去，群盗纷寇攘。

勉强不得已，芟恶完善良。完国非我责，完郡亦何伤。

幸保千里民，不为剑戟戕。奸鬼伏肘腋，两贼程与黄。

门生讦座主，婿不顾糟糠。妄告无反坐，官吏饱贿赃。

一朝掷笏绶，仅有书几囊。辛巳至庚子，阖门饥欲僵。

二十年不仕，愚意谁揣量。苟生内自愧，一思汗如浆。

焉得挂海席，万里穷扶桑。茅屋荫松菊，槿篱畦芋姜。

读书粗知道，晦遁攀馀芳。诗文亦不俗，千篇垂琳琅。

今汝往筮仕，已踰四十强。萧然乏行李，艰甚谋聚粮。

此皆我之过，弃官畏祸殃。以致儿女辈，无不羸以尪。

行行燕山下，悠悠易水傍。北风无时无，南人少裘裳。

汝父近八帙，汝母七旬将。苟可得一职，归甘泌之洋。

生理我无策，徒此歌慨慷。壮士一大笑，出门青天长。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。